Fie Udby Erichsen stod nærmest stille i forhold til konkurrenterne på de sidste 500 meter. Det så ellers længe ud til en dansk medalje. Fie Udby Erichsen roede stærkt på de første 1.000 meter, hvor hun sad solidt på tredjepladsen med et forsping på 3 sekunder ned til østrigeren Magdalena Lobnig på fjerdepladsen. Udby holdt den placering de næste 500 meter, og selv om hun havde 6,68 sekunder op til den førende Sanita Puspure fra Irland, så var der stadig 3 sekunders forspring ned til fjerdepladsen, som amerikaneren Kara Kohler havde roet sig op på. Helt forrest var der ingen, der kunne røre Sanita Puspure fra Irland, mens schweizeren Jeannine Gmelin tog sig af VM-sølvet, og på de sidste 500 meter roede både østrigeren og amerikaneren forbi Fie Udby Erichsen, som kæmpede sig i mål på en femteplads.

Referat:
Den nordjyske roer Fie Udby Erichsen havde kursen sat mod en bronzemedalje i VM-finalen i roning i Bulgarien, men roeren fra Hobro løb tør for kræfter på de sidste 500 meter.